2018 m. Kandidatų turnyras

2018 m. Kandidatų turnyras – finalinis atrankos turnyras, kuris išaiškino šachmatininką, 2018 metais žaisiantį mačą dėl pasaulio šachmatų čempiono vardo su Magnusu Karlsenu. Turnyras vyko 2018 m. kovo 10 – kovo 28 d. Berlyne. Nugalėjo JAV didmeistris Fabianas Karuana, surinkęs 9 taškus iš 14 galimų. Jis iškovojo teisę žaisti 2018 m. pasaulio šachmatų čempionato mačą su pasaulio čempionu Magnusu Karlsenu.

Nuostatai

Dalyvių atranka 
Kandidatų turnyre dalyvavo aštuoni žaidėjai, kurie į jį pateko laikantis pirmumo eilės taisyklių:

1. Paskutinįjį pasaulio čempionato mačą pralaimėjęs žaidėjas.

2. Du geriausi 2017 m. pasaulio šachmatų taurės varžybų žaidėjai.

3. Du geriausi 2016-17 m. FIDE Didžiojo prizo žaidėjai.

4. Du žaidėjai su aukščiausiais vidutiniais 2017 m. reitingais] iš 2017 m. Pasaulio šachmatų taurės, ar 1917 m. FIDE Didžiojo prizo varžybų (išskyrus tuos, kurie patenka pagal 1., 2.,ar 3. Punktus).

Vidutinis reitingas buvo apskaičiuotas, sudėjus nuo 2017 m. sausio 1 d. iki 2017 m. gruodžio 1 d. 12-kos mėnesių reitingus ir padalijus sumą iš 12-kos.

Jei reitingai būtų buvę vienodi, jie būtų apskaičiuoti dviejų ženklų po kablelio tikslumu. Jei vis dar būtų buvę lygu, būtų tikrinta kiek per2017 m. dvylika mėnesių žaidėjai yra sužaidę reitinguojamų partijų. Žaidėjas, sužaidęs didesnį tokių partijų skaičių turi pirmumo teisę.

5. Vienas Agon (organizatorių) pakviestas žaidėjas, kurio reitingas 2017 m. FIDE skelbtame reitingų sąraše buvo ne mažesnis kaip 2725.

Tuo atveju, kai žaidėjai negali, ar atsisako dalyvauti kandidatų turnyre, pirmas rezervinis žaidėjas būtų dalyvis, užėmęs aukštesnę vietą 2016–2017 m. Didžiojo prizo varžybose. Tolimesniems keitimams žaidėjai būtų atrenkami pagal aukštesnį reitingą iš 2017 m. vidutinio Elo reitingo sąrašo.

Turnyro formatas 
Turnyre 8 žaidėjai žaidžia po dvi partijas ratų sistemos turnyrą (14 ratų). Jei būtų dalyvių iš vienos šalies šachmatų federacijos, tarpusavyje jie žaistų 1 ir 8 ratuose. Jei tokių daugiau (pav, 4), jie tarpusavyje žaistų 1, 2, 3 ir 8, 9, 10 ratuose.

Laiko kontrolė 
Kiekvienam dalyviui pirmiesiems 40 ėjimų skiriama - 100 min., sekantiems 20 ėjimų - 50 min ir iki partijos pabaigos - po 15 min. Nuo 1-o ėjimo žaidėjui, atlikusiam ėjimą, pridedama  30 sek.

Kandidatų turnyro nugalėtojo nustatymas 
Žaidėjas, surinkęs daugiausia taškų (už pergalę – 1 taškas už lygiąsias – ½ , už pralaimėjimą – 0 taškų) tampa pretendentu žaisti mačą su pasaulio šachmatų čempionu. Kai du, ar daugiau žaidėjų pretenduojančių į pirmąją vietą surenka po lygiai taškų, nugalėtojo nustatymui pirmumo eile lyginami šie papildomi rodikliai:

1. Tarpusavio susitikimo rezultatai (laimėjęs tarpusavio susitikimą tampa nugalėtoju), jei lygu, tai

2. Pergalių skaičius turnyre. Jei vis dar lygu, tai

3. Soneborno – Bergerio koeficientas.

Jei vis dar lygu, tai rengiamos greitųjų šachmatų varžybos. Traukiami burtai dėl spalvų ir žaidžiamos dvi partijos, po 25 min, pridedant po kiekvieno ėjimo po 10 sek.

Jei pabaigus dvi partijas vis dar lygu, traukiami burtai ir žaidžiamos dvi žaibo partijos po 5 min. plius po kiekvieno ėjimo 3 sek. Žaidėjas laimėjęs burtus gali pasirinkti figūrų spalvą.

Jei pasibaigus dviem žaibo partijoms – lygu, tai dar kartą, bet ne daugiau, kaip du kartus, žaidžiamos dvi žaibo partijos.

Jei ir vėl mačas baigiasi lygiosiomis, tai žaidžiama paskutinė žaibo partija (Amargedonas). Traukiami burtai ir žaidėjas, kuris laimėjo burtų traukimą, gali pasirinkti figūrų spalvą. Baltieji žaidimui gauna – 5 min, juodieji – 4 min, be to, po 60 ėjimo, po kiekvieno ėjimo, abiem žaidėjams pridedama po 3 sek. Jei partija baigiasi lygiosiomis, mačo nugalėtoju skelbiami juodieji.

Jei vienodai taškų buvo surinkę trys žaidėjai tai paskutinės žaibo partijos taip pat žaidžiamos. Sudaromas sąrašas, kuriame žaidėjai užima vietas pagal aukštesnį vidutinį FIDE reitingą. Pirma tarpusavyje sužaidžia antrą ir trečią reitingą turintys dalyviai, o nugalėtojas susitinka su pirmą reitingą turinčiu dalyviu.

Paskutinės žaibo partijos nugalėtojas galutinėje lentelėje užima pirmąją vietą, o jo varžovas – antrąją vietą.
Analogiška tvarka galioja ir esant daugiau pretendentų į 1-ąją vietą.

Atrinkti dalyviai 

Pastaba. * Užimama vieta pasaulyje pagal 2018 m. kovo mėn. reitingą.

Turnyro eiga

Pirmas ratas 
Pirmasis FIDE Kandidatų turnyro ratas Berlyne pasižymėjo atkaklia kova – trys iš keturių partijų baigėsi rezultatyviai.

Levonas Aronianas galėjo įgyti materialinę persvarą prieš Diną Liženį, bet dėl neaiškių komplikacijų, nusprendė kartoti ėjimus ir partija baigėsi lygiosiomis.

Veslis So žaisdamas su Fabianu Karuana po debiuto išlygino padėtį, bet netrukus pats pasiūlė aštrų žaidimą, kuris, kaip netrukus paaiškėjo, naudingas nebuvo ir jam teko pripažinti varžovo pranašumą.

Vladimiras Kramnikas sudėtingoje padėtyje, perėjęs į jam naudingą pabaigą, laimėjo prieš Aleksandrą Griščiuką.

Šakhrijaras Mamedjarovas juodosiomis figūromis ilgoje valdovių su pėstininku baigmėje įveikė Sergėjų Karjakiną.

Ketvirtas ratas 

Ketvirtame rate buvo sužaista partija po kurios pasikeitė lyderis. Vladimiras Kramnikas prieš ketvirtą ratą buvo turnyrinės lentelės priekyje. Žaisdamas baltosiomis figūromis prieš Fabianą Karuaną, jis galėjo sustatyti solidžią poziciją ant lentos ir laukti, kol juodieji, siekdami laimėti, pradės rizikuoti.

Tačiau F. Karuaną matyti lygiosios tenkino ir jis pasirinko, sunkiai pramušamą, rusiškos partijos, variantą. Pasikeitus valdovėmis pozicija buvo apylygė.

V. Kramnikas sukūrė spaudimo į centrą planą, kuris buvo lėtas ir kol baltieji ruošėsi, o vėliau atakavo valdovės sparną, juodieji buvo įgiję žaidimą priešingoje pusėje. Prasidėjo komplikacijos. Baltieji neįvertino juodųjų ėjimo (28….Bad8!) ir pateko į blogesnę padėtį.
Tačiau F. Karuana tuo nepasinaudojo. Jam, dėl ilgo galvojimo, trūko laiko, todėl padarė keletą klaidų ir jo padėtis tapo kritinė.

Po baltųjų 43.c4. juodieji būtų susidūrę su sunkumais, tačiau V. Kramnikas pasirinko kitą tęsinį, kuris jam atrodė paprastesnis. Bet po poros ėjimų jis suklydo (45.c5 + ?).

Vėliau ilgą laiką vyko apylygis žaidimas, kol V. Kramnikas paėjo neatsargiai (58. Kb1?), o sekančiu ėjimu (ceitnote) – 59. Bd1?? Tai buvo lemiama klaidą, kuri leido F. Karuanai laimėti partiją ir tapti varžybų lyderiu.

Dar viena partija baigėsi rezultatyviai. Sergejus Karjakinas žaisdamas baltosiomis figūromis prieš Levoną Aronianą paaukojo pėstininką už iniciatyvą, bet po to sumaišė ėjimų eilę ir turėjo ieškoti lygiųjų, kurių surasti nepavyko. Tai buvo antras S. Karjakino pralaimėjimas per pirmuosius 4 ratus.

Netikėtai nesėkmingas 2016 m. Kandidatų turnyro nugalėtojo startas – 1 taškas iš 4 galimų! Tad, kartu su Vesliu So, jis atsidūrė turnyrinės lentelės pabaigoje.

Likusios dvi partijos: Aleksandro Griščiuko su Dinu Liženiu ir Šachrijaro Mamedjarovo su Vesliu So baigėsi lygiosiomis. Pastarojoje partijoje, anot kompjuterio Veslis So turėjo persvarą, bet ja nepasinaudojo.

Dalyvių vietos po keturių ratų: 1-a – F. Karuana (3 tšk.), 2-a – V. Kramnikas (2.5), 3-ia – Š. Mamedjarovas – (2), 4-a – L. Aronianas (2), 5-a – A. Griščiukas (2), 6-a – Dinas Liženis (2) pts, 7-a – S. Karjakinas ir, Veslis So (po 1).

Turnyro pusiaukelėje 

Septintajame rate Armėnijos didmeistris Levonas Aronianas žaidė baltaisiais su vienu iš lyderių – Fabianu Karuana. Kad liktų kovoj dėl pirmosios vietos, L. Aronianui būtinai reikėjo pergalės prieš F. Karuaną. Tam jis buvo paruošęs debiutinę naujovę (16.g4), kuri stebino ir patyrusius didmeistrius. F. Karuana į tai atsakė atsargiais ir patikimais ėjimais. L. Aronianui teko gelbėtis bei ieškoti ėjimų, palaikančių įtampą karaliaus sparne.

L. Aronianas galvojimui išnaudojo daug laiko ir pateko į ceitnotą. Pozicija buvo labai aštri, bet jis ėjimu – 28. Bxc6! pradėjo kombinaciją per kurią dar turėjo galimybę amžinu šachu baigti partiją lygiosiomis. Tačiau ceitnote rikiu skelbė nereikalingą šachą (32. Rc4+?, geriau 32.Vh4!) po kurio tokios galimybės neliko ir baltiesiems 37-me ėjime teko pasiduoti.

Kitoje rezultatyvioje partijoje 2016 m. kandidatų turnyro nugalėtojas Sergejus Karjakinas žaidė baltosiomis figūromis prieš Vesli So. Po varžovo klaidos (35…Ke8?) jis pasiekė pirmąją pergalę turnyre. Viską žinantis kompiuteris rodė, kad po 35….Bc7!, būtų buvusi lygi padėtis.

Kitos dvi partijos baigėsi lygiosiomis, nors V. Kramnikas, žaisdamas su D. Liženiu,  angliškajame debiute bandė laimėti, laikydamas varžovo figūras per atstumą, tačiau suklydo ir varžovas po smūgio centre, perėmė iniciatyvą.

Dinas Liženis galėjo rinktis: ar laimėti kokybę už pėstininką, ar valdovę už bokštą, žirgą ir pėstininką. Jis pasirinko pastarąją galimybę, bet nerado, kaip įgyti realią persvarą.

Tai leido V. Kramnikui supaprastinti padėtį. Tačiau Rusijos didmeistris, taip pat klydo, leidęs varžovui veltui pasiimti pėstininką laukelyje b3.

Netrukus paaiškėjo, kad baltieji realių galimybių laimėti nebeturi. V. Kramnikas dar atkakliai ieškojo kelio į pergalę, bet Dinas Liženis pateikė tinkamų argumentų, po kurių baltiesiems patiems teko forsuoti lygiąsias.

Dar viena partija: tarp vieno iš lyderių – Š. Mamedjarovo, žaidusio juodosiomis figūromis, ir A. Griščiuko baigėsi lygiosiomis.

Dalyvių vietos po septynių ratų: 1-as F. Karuana – 5 tšk., 2-as Š. Mamedjarovas – 4.5, 3-ias V. Kramnikas – 3.5, 4-as Dinas Liženis 3.5 , 5-as A. Griščiukas 3.5, 6-as S. Karjakinas – 3, Veslis So – 2.5, 8-as L. Aronianas – 2.5.

Po dešimties ratų 
Dešimtajame rate Šakhrijaras Mamedjarovas bandė išsiveržti į lyderius partijoje su F. Karuana. Buvo sužaista Kataloniškas debiutas. Š. Mamedjarovas buvo sumanęs kaip reiktų spausti turnyro lyderį, bet šis išlaikė apylygę padėtį, nepateko į ceitnotą ir partija baigėsi lygiosiomis.

Dar dvi partijos: A. Griščiuko su S. Karjakinu bei D. Liženio su V. So taip pat baigėsi lygiosiomis.

Vienintelė rezultatyvi partija buvo tarp V. Kramniko ir L. Aroniano. Buvo sužaista Itališka partija. Vyko apylygis žaidimas sudėtingose padėtyse, bet L. Aronianui padarius klaidą (36….Vc7??), nepastebėjus mato, jam teko pripažinti baltųjų pergalę.

Dalyvių vietos po dešimties ratų: 1-a vieta F. Karuana (6.5 tšk.) 2-a – Š. Mamedjarovas (6) 3.-ia – A. Griščiukas (5.5), 4-a – S. Karjakinas (5) 5-a – D. Liženis (5) 6-a – V. Kramnikas – (4.5) pts, 7-a – V. So (4), 8-a – L. Aronianas (3.5).

Dvyliktas ratas 

Dvyliktajame rate įvyko dalyvių turnyrinės padėties dramatiškas pasikeitimas: pralaimėjo abu lyderiai.

Sergejus Karjakinas, nugalėjęs Fabianą Karuaną, išsiveržė lenktynėse į pirmą vietą. Tokiam dramatiškam pasikeitimui, kai žaidėjas per vieną ratą iš 4-os vietos šokteli į pirmą, padėjo ir kito lyderio Šakhrijaro Mamedjarovo pralaimėjimas Dinui Liženiui, kuris šia pergale nutraukė savo lygiųjų seriją.

Dviejų varžovų lenktynės liko užmarštyje, nes, likus dviem ratams, net 3 varžovai buvo atsilikę tik pustaškiu.

Po šio rato, tiek S. Karjakinas tiek F. Karuana turėjo po 7 taškus iš 12 galimų, bet kadangi Sergejus laimėjo tarpusavio susitikimą, pagal nuostatus jis – pirmas, o Fabianas – antras. Pastarajam, jei jis siekia mačo su Magnusu Karlsenu, per paskutines dvi partijas reikėjo surinkti daugiau taškų už varžovą.

Dalyvių vietos po dvylikos ratų: 1as buvo S. Karjakinas (7 tšk.), 2-as – F.Karuana (7), 3-as D. Liženis (6.5), 4-as – A. Griščiukas (6.5), 5-as Š. Mamedjarovas (6.5), 6-as – V. Kramnikas (5.5), 7-as – V. So (5), 8-as L. Aronianas (4)

Prieš paskutinį ratą 
Tryliktame rate Fabianas Karuana, laimėjęs prieš Levoną Aronianą, grįžo į lyderio poziciją, turėdamas pustaškiu daugiau už Sergejų Karjakiną, kuris partiją juodosiomis figūromis prieš Veslį So baigė lygiosiomis. Tai atsitiko JAV didmeistriui dar debiute padarius juodiesiems netikėtą ėjimą (13.b4!?), po kurio, apsikeitus valdovėmis, susidarė lyginė padėtis.

Pretendentų kovoje dėl pirmos vietos padaugėjo: laimėjo savo partiją su Aleksandru Griščiuku ir Šahrijaras Mamedjarovas, taip pat Dinas Liženis, sunkioje padėtyje baigęs lygiosiomis partiją su Vladimiru Kramniku. Kinų šachmatų žvaigždė – dar nebuvo praradusi vilčių dėl mačo su Magnusu Karlsenu.

Dalyvių vietos prieš paskutinį ratą: 1-as buvo F. Karuana (8 tšk.), 2-as – Š. Mamedjarovas (7.5), 3-ias S. Karjakinas (7.5), 4-as – D. Liženis (7), 5-as A. Griščiukas (6.5), 6-as – V. Kramnikas (6), 7-as – V. So (5.5), 8-as – L. Aronianas (4).

Keturioliktas ratas 
Paskutiniame rate Fabianas Karuana, įveikęs Aleksandrą Griščiuką, surinko 9 taškus ir laimėjo kandidatų turnyrą bei iškovojo teisę žaisti mačą su pasaulio šachmatų čempionu Magnusu Karlsenu.

Prieš pirmąją laiko kontrolę, partijos dar vyko įtemptai – ilgai buvo neaišku, kas užims pirmą vietą. Bet visi F. Karuanos varžovai baigė savo partijas lygiosiomis.

Vienas iš konkurentų dėl pirmosios vietos Sergejus Karjakinas, nors ir siekė pergalės prieš Diną Liženį, bet buvo neatidus ir po Dino Liženio taktinio smūgio jau S. Karjakinui teko siekti lygiųjų.

Vladimiras Kramnikas siekdamas paaštrinti žaidimą partijos viduryje, paaukojo pėstininką Šakhrijarui Mamedjarovui. Pastarasis atrėmė grasinimus, bet realių galimybių laimėti negavo: partija baigėsi lygiosiomis.

Levonas Aronianas su Vesliu So, kurie nebuvo tarp tų, kurie kovojo dėl pirmos vietos, baigė savo partiją lygiosiomis.

Ratų rezultatai 
Lentelėse pateikti visų ratų dalyvių rezultatai.
 

Pastaba. Dalyvio pavardė, įrašyta pirma, reiškia, kad jis žaidė baltosiomis figūromis. Rezultatas 1:0 – baltieji laimėjo, 0:1 – juodieji laimėjo, o užrašas ½–½ – partija baigėsi lygiosiomis. Skaičiai skliausteliuose po pavardės – dalyvio surinkti taškai prieš ratą.

Galutiniai rezultatai 

Pastaba. Tarp. rez.- tarpusavio rezultatas, SB* koef.- Soneborno-Bergerio koeficientas.

Šaltiniai

Nuorodos 
2018 m. Kandidatų turnyro partijos

Pirmasis po Fišerio amerikiečių pretendentas į šachmatų karūną

Kandidatų atrankos varžybos